雜興二首  其二
作者：蘇轍
朝代：宋

paragraphs: 朱輪華蓋事遠遊，廐無良馬乘疲牛。
青絲玉勒金絡頭，任重道遠旁人憂。
奔馳往來歷山丘，騰坑投淖摧轅輈。
已壓復起行未休，青芻黄粱爲君羞。
長路漫漫經九州，場有白駒胡不收。
饑食玉山飲河流，朝秣幽冀莫炎陬。
奔雲掣電不少留，僕夫顧之心懷愁。
王良不生誰與謀，哀哉駿骨千金酬。